בס"ד, טבת תש"ף **דף מקורות לעיון ולהעמקה, הרב אודי שורץ**

ברכות דף י"ז, יוהרא

**א. סוגייתינו בברכות, ומחלוקת הראשונים במסקנתה**

1. **ברכות, דף י"ז[[1]](#footnote-1):** "לא כל הרוצה ליטול את השם יבוא ויטול – למימרא, דרבן שמעון בן גמליאל חייש ליוהרא ורבנן לא חיישי ליוהרא - והא איפכא שמעינן להו! דתנן: מקום שנהגו לעשות מלאכה בתשעה באב - עושין, מקום שנהגו שלא לעשות - אין עושין, וכל מקום תלמידי חכמים בטלים; רבן שמעון בן גמליאל אומר: לעולם יעשה כל אדם את עצמו כתלמיד חכם. קשיא דרבנן אדרבנן, קשיא דרבן שמעון בן גמליאל אדרבן שמעון בן גמליאל!

אמר רבי יוחנן: מוחלפת השיטה.

רב שישא בריה דרב אידי אמר: לעולם לא תחליף, דרבנן אדרבנן לא קשיא: קריאת שמע כיון דכולי עלמא קא קרו ואיהו נמי קרי - לא מיחזי כיוהרא, הכא, כיון דכולי עלמא עבדי מלאכה ואיהו לא קא עביד - מיחזי כיוהרא; דרבן שמעון בן גמליאל אדרבן שמעון בן גמליאל לא קשיא: התם בכונה תליא מילתא, ואנן סהדי דלא מצי לכווני דעתיה. אבל הכא, הרואה אומר: מלאכה הוא דאין לו, פוק חזי כמה בטלני איכא בשוקא".

1. **תוספות שם:** "רב שישא בריה דרב אידי אמר לעולם לא תחליף - פר"ח דהלכה כרב ששת דהוא בתראה, והלכה כרשב"ג דאמר לא כל הרוצה ליטול את השם יטול ובכל מקום ששנה רבן שמעון בן גמליאל במשנתינו הלכה כמותו. ומיהו אנו שבשום פעם אין אנו מכוונים היטב גם חתן יש לקרות דאדרבה נראה כיוהרא אם לא יקרא כלומר אני מכוין בכל שעה אבל לעשות מלאכה בתשעה באב אין לעשות מלאכה".
2. **רי"ף שם, י' באלפס:** "מתני' חתן אם רצה לקרות את שמע בלילה הראשון קורא רשב"ג אומר לא כל הרוצה ליטול את השם יטול, והלכתא כתנא קמא".
3. **רא"ש שם:** "מתני' חתן אם רצה לקרות את שמע בלילה הראשונה קורא ר' שמעון בן גמליאל אומר לא כל הרוצה ליטול את השם יטול והלכתא כוותיה".
4. **בית יוסף אורח חיים, ע':** "והרי"ף והרמב"ם סברי דהלכה כרבי יוחנן דהוא מאריה דתלמודא טפי מרב שישא בריה דרב אידי וכיון דר' יוחנן אמר מוחלפת השיטה אם כן רשב"ג הוא דאמר רשאי והלכה כוותיה. ומה שכתב הרי"ף והלכה כת"ק לפי מאי דמיתניא מתניתין לת"ק רשאי הוא דאמר הכי וטעמא משום דלפום קושטא האי היא סברא דרשב"ג וקיי"ל כוותיה".
5. **מאירי שם:** "...אבל בענין זה שיראה הדיוט עצמו כחסיד שבחסידים יש כאן יוהרא ועזות מצח, ומ"מ הלכה כרבנן לענין ק"ש ואין מונעין בכך, אבל מ"מ אין למי שאינו חשוב בעיני הכל להתראות בדבר זה בפני רבים אלא אם יודע בעצמו שכן יקרא בינו לבין עצמו ותבא עליו ברכה".
6. **רמב"ם וראב"ד קריאת שמע, ז' ד':** "כל מי שהוא פטור מלקרות קריאת שמע אם רצה להחמיר על עצמו לקרות קורא, והוא שתהא דעתו פנויה עליו, אבל אם היה זה הפטור מלקרות מבוהל אינו רשאי לקרות עד שתתיישב דעתו עליו.

/השגת הראב"ד/ ומה בכך, יקרא ויהא כקורא בתורה ולא יהיה כפורק שם שמים מעליו ואין זה דומה לתפלה. ואין חוששין עתה ליוהרא שהדבר ידוע לרוב הקוראים והמתפללים שאינה אלא מצות אנשים מלומדה גם בחכמי הגמרא היו אומרין כן מחזיקנא טיבותא לרישאי כי מטינא למודים כרע מנפשיה ואידך אמר דהוה מני דיומסין בגו צלותא ואידך אמר דחשיב מאן ממטי אסא לבי מלכא".

**ב. יסוד האיסור משום יוהרא**

1. **פירוש המשנה לרמב"ם, ברכות ב' ח':** "ענין דברי רבן שמעון בן גמליאל שהוא אומר אם קרא יביטו עליו במבט רוממות שהוא זהיר ומדקדק, ואפשר שעושה כן רק למראית עין".
2. **רש"י ברכות, דף י"ז:** "אם לא הוחזק חכם וחסיד לרבים אין זה אלא גאווה, שמראה בעצמו שיכול לכוין לבו"[[2]](#footnote-2).
3. **ים של שלמה בבא קמא, ז' מ"א:** "אלא נראה דבודאי ר' יהודא בן קנוסא לא ראה אותם. ומה שחפץ ר' לנדותו, משום יוהרא, כלומר שמראה עצמו ירא שמים, והוא גאוה יתירתא, וראוי לנדותו. ומצינו סמך בפ"ק דסוטה (ה' ע"א) לנדות על יוהרא".
4. **ברכות, דף ל"ד:** "תנו רבנן: אלו ברכות שאדם שוחה בהן: באבות תחלה וסוף, בהודאה תחלה וסוף, ואם בא לשוח בסוף כל ברכה וברכה ובתחלת כל ברכה וברכה - מלמדין אותו שלא ישחה".
5. **תוספות, שם:** "מלמדין אותו שלא ישחה - וא"ת וישחה ומה בכך וי"ל שלא יבא לעקור דברי חכמים שלא יאמרו כל אחד מחמיר כמו שהוא רוצה ואין כאן תקנת חכמי' וחיישינן ליוהרא".
6. **בית יוסף אורח חיים, כ"ד:** "כתב ה"ר דוד אבודרהם בדיני קריאת שמע (דף פג) בשם רב נטרונאי גאון שהאוחז בציציותיו בידו כשהוא קורא את שמע יהירותא הוא שכל דבר שאין האדם מחוייב בו ועושה אותו ברבים במדת חסידות וכל העם אינם עושים אותו הוא מתחזי כיוהרא עכ"ל ועכשיו שנהגו בהם קצת בני אדם תו לא מיחזי כיוהרא".
7. **ביאור הלכה, רל"ה א':** "והמעיין במקור הדברים במרדכי ובהגהת מיימוני ובתה"ד יראה שלא נזכר כלל לחזור ולהתפלל אלא כתבו כולם דצריך לנהוג כדעת ר"ת לקרוא ולהתפלל לאחר פלג המנחה והנוהגים לאחר בק"ש ובתפלה עד צה"כ מחזי כיוהרא וכונתם משום דפורש מן הצבור שקוראים ומתפללים אחר פלג המנחה".
8. **בית יוסף אורח חיים, תרכ"ד:** "וחסידים ואנשי מעשה באשכנז רגילין לעשות ב' ימים יום הכיפור שמתענין ב' ימים, ואדוני אבי הרא"ש ז"ל היה מוחה בידם, ונראה שטעמו משום לא תתגודדו ... אי נמי היה מוחה בידם משום דמיחזי כיוהרא ואתו לידי מחלוקת".
9. **שיעורי הרא"ל, יוהרא במנהגי אבלות על החורבן:** "רש"י בברכות י"ז מסביר, שהאיסור ביוהרא נובע מגאוה. יש לדייק בדברי רש"י: מראה **ב**עצמו, ולא מראה **ל**עצמו; דהיינו, איסור גאוה קיים אך ורק להפגנה ציבורית כלפי חוץ. ואמנם, כך הבינו פוסקים רבים, שעניין היוהרא קיים אך ורק בציבור ... ניתן להבין, שעצם האיסור משום יוהרא קשור לפגיעה ברבים, וזאת בשני ניסוחים: ראשית, מנהגים חריגים ומיוחדים מעוררים מחלוקת חברתית וציבורית ושנית, הנוהג במנהג מיוחד כביכול תוקף את אלה שלא נוהגים אותו מנהג, ומזלזל בהם. באופן כללי, בכל יוהרא והתנשאות יש בעיה הן מצד עצמן, והן מצד הפגיעה בזולת שיש בהן".
10. **שולחן ערוך אורח חיים, תקע"ה א'[[3]](#footnote-3):** "סדר תעניות שמתענין בארץ ישראל על הגשמים כך הוא: הגיע י"ז במרחשון ולא ירדו גשמים, מתחילין תלמידי חכמים בלבד להתענות שלשה תעניות ב' וה' וב', וכל התלמידים ראוים לכך; ודין תעניות אלו כדין תענית יחיד".
11. **ט"ז שם:** "וכל התלמידים ראוים כו'. - בטור כתב וז"ל וכל תלמיד יכול להחזיק עצמו בחזקת ת"ח ואין בו משום יוהרא אבל לא שאר העם. הקש' ב"י דלפ"ז ברצונו תליא מלתא ולא משמע התם הכי דת"ר אל יאמר אדם תלמיד אני איני ראוי להיות יחיד אלא כל ת"ח הם יחידים משמע שצריכין הם לעשות כיחידים ודחק לתרץ. ונראה דלק"מ דודאי חיוב הוא על כל תלמיד דאין יכול להפקיע עצמו לומ' פטור אני דיהיה מצוה הבאה בעבירה כי יוהרא היא, קמ"ל דאין כאן עביר' כלל דלענין יוהרא היתר הוא ממילא נשארה המצוה לבדה וע"כ אין יכול להפקיע ממנה".

**ג. יוהרא המותרת**

1. **סוכה, דף כ"ו:** "מעשה והביאו לו לרבן יוחנן בן זכאי לטעום את התבשיל, ולרבן גמליאל שני כותבות ודלי של מים, ואמרו: העלום לסוכה. וכשנתנו לו לרבי צדוק אוכל פחות מכביצה, נטלו במפה ואכלו חוץ לסוכה, ולא בירך אחריו. מעשה לסתור? חסורי מחסרא והכי קתני: אם בא להחמיר על עצמו - מחמיר, ולית ביה משום יוהרא".
2. **מהר"ץ חיות, שם:** "והיכי רשאי להחמיר כאן?! יש לומר כמו שאמרו פסחים נ"ה ע"א דאמרי מלאכה הוא דלית לי' לא מחזי כיוהרא ע"ש, וה"נ כאן בסוכה דעיקר בקביעת סעודה תליא מלתא וג"כ לא שייך בזה יוהרא דהרואה יאמר דאין זה טעימה רק קביעה ממש או דילמא יאכל עוד ובכה"ג לא שייך יוהרא ומפ"ז רשאי להחמיר על עצמו".
3. **הערות הגרי"ש אלישיב, שם:** "אם בא להחמיר על עצמו מחמיר. ולכאו' קשה מ"ש מירדו גשמים וכל מצטער דאם בא להחמיר ע"ע נקרא הדיוט?! ותי' העולת שמואל (הובא בביה"ל סי' תרל"ט ס"ז ד"ה וכל) דהכלל דנקרא הדיוט היינו בדבר שיש סרך איסור בחומרא זו וכגון מצטער וירדו גשמים דיש דין שמחה בחג וגם בחוה"מ יש מצוה לשמוח, וזה הוה חסרון שמחה משו"ה נקרא הדיוט, משא"כ הכא ליכא שום סרך איסור בדבר אם יאכל אכילת עראי בסוכה משו"ה יכול להחמיר ע"ע.

ולכאו' הביאור הלכה הי' לו להביא מש"כ בזה הגר"א בשנות אליהו (פ"א מברכות מ"ג) דאיתא התם דנחלקו ב"ש וב"ה דלב"ש יש דין שכיבה בק"ש ולב"ה ליכא דין היאך לקרוא, ור"ט עשה כדברי ב"ש ונענש, ומאידך גיסא מצינו בברכות סו"פ אלו דברים לגבי מחלוקת ב"ש וב"ה כשלא בירך ברהמ"ז דלב"ש חוזר לברך במקום שאכל ולב"ה מברך במקומו, ותלמיד אחד עביד כב"ש ומצא ארנקי, הרי חזינא דיש ענין להחמיר כב"ש, וביאר הגר"א דהנפק"מ הוה דהיכא דשייך מצוה בחומרא ודאי דהמחמיר תע"ב וזה בלא בירך במקומו דודאי שגם לב"ה יש ענין לברך במקום שאכל ומשו"ה שייך להחמיר התם, משא"כ לגבי ק"ש דלב"ה 'בשכבך' פירושו שעת שכיבה ולא שצורת הקריאה בשכיבה א"כ מה יבוא להחמיר אם אין שום מצוה לב"ה בחומרא זו דליכא דין כזה כלל לשיטתייהו משו"ה נקרא הדיוט.

ולפי"ז הקושיא מתורצת ממילא דהכא דאם יאכל עראי בסוכה ודאי שמקיים בזה מצוה משו"ה יש ענין להחמיר משא"כ במצטער וירדו גשמים הרי עכשיו פטור משום תשבו כעין תדורו וחסר בכעין תדורו וא"כ לא קיים שום מצוה בחומרא זו משו"ה מיקרי הדיוט".

1. **דרכי משה, יורה דעה רפ"ו:** "כתב מהרי"ל בתשובה על ששאלו אותו אי מיחזי כיוהרא מאן דמרבה במזוזות בביתו כיון שנתפשט המנהג דרוב העולם סומכים על מזוזה אחת בפתח בתיהם. והשיב מי יתן והיה זה לבבם להסיר המכשול הזה שעוברים אדאורייתא ואדרבנן ולא נודע מאין הרגלם שממעטין במזוזות כל כך במדינות הללו אולי הואיל ובכל בית אין בו אלא בעל הבית אחד ולא דרים בשאר חדרים וסומכים בבית החורף אקישוט הנשים וטינוף הילדים ובחדרי משכבות סומכים אמוהר"ם דסבר דמקום שאיש ואשתו ישינים פטור. ובמרתפות סומכים ארמב"ם (פ"ו ה"ז) דפוטר אוצרות ... וכל הטעמים האילו לאו דסמכא נינהו, אלא כולהו חייבים ומשום יוהרא ליתא וכן כתב מוהר"ם דאין יוהרא מי שנותן מתנות כהונה אף על פי שהמנהג שלא ליתן ולכן טוב לקבוע מזוזות בכל החדרים וכן נוהגים בשאר ארצות ואשרי מי שיקיים מצוה זו כתקנה עכ"ל".
2. **שולחן ערוך ורמ"א אורח חיים, רל"ה א':** "זמן קריאת שמע בלילה משעת יציאת שלשה כוכבים קטנים, ואם הוא יום מעונן ימתין עד שיצא הספק מלבו; ואם קראה קודם לכן, חוזר וקורא אותה בלא ברכות; ואם הצבור מקדימים לקרות ק"ש מבעוד יום, יקרא עמהם קריאת שמע וברכותיה ויתפלל עמהם, וכשיגיע זמן, קורא קריאת שמע בלא ברכות. הגה: ומיהו לא יחזור ויתפלל בלילה אף על פי שהצבור מקדימים הרבה לפני הלילה, אלא א"כ הוא רגיל בשאר פרישות וחסידות דאז לא מתחזי כיוהרא מה שיחזור ויתפלל".
3. **משנה ברורה, שם:** "אבל מה שחוזר וקורא ק"ש לא מחזי כיוהרא דלענין ק"ש כמעט כל הפוסקים מסכימים דזמנה הוא מצאת הכוכבים".
4. **בית יוסף אורח חיים, י"א:** "וכתב רבינו הגדול מהר"י אבוהב ז"ל והמדקדק לעשות שני ציציות למר כדאית ליה ולמר כדאית ליה יקיים מצוה כתקנה אלא שיש בכאן חורבה שכשהוא לובש כפי שהוא מחוייב בציצית ואינו עושה ואי לאו דמסתפינא הוה אמינא שיכול להטיל אלו הציציות כולם למר כדאית ליה ולמר כדאית ליה ויכול להתנות שאם אלו כתקנם האחרים אין בהם ממש ובהא ליכא בל תוסיף וצריך עיון. ומעולם לא ראינו מי שחשש לדבר זה כלל וכבר אמרו בירושלמי (יבמות פ"ז ה"ז) כל מקום שהלכה רופפת בידך צא וראה מה הצבור נוהג ובכמה מקומות בתלמוד אמרו (ברכות מה.) פוק חזי מאי עמא דבר והבא להחמיר על עצמו בכיוצא בזה מיחזי כיוהרא ואינו מן המחמירין אלא מן המתמיהין".
5. **ים של שלמה בבא קמא, ז' מ"א:** "ואפילו היכא שאינו פשוט כל כך להתיר אל יחמיר אדם אדברי רבו. אם לא שיש לו ראיה לסתור דבריו".

**ד. יוהרא אסורה**

1. **תענית, דף י':** "הגיע שבעה עשר במרחשון ולא ירדו גשמים - התחילו היחידים מתענין שלש תעניות ... תנו רבנן: לא כל הרוצה לעשות עצמו יחיד - עושה, תלמיד - עושה, דברי רבי מאיר. רבי יוסי אומר: עושה, וזכור לטוב. לפי שאין שבח הוא לו, אלא צער הוא לו".
2. **רמב"ם תעניות, ג' א':** "הרי שלא ירדו להם גשמים כל עיקר מתחלת ימות הגשמים, אם הגיע שבעה עשר במרחשון ולא ירדו גשמים מתחילין תלמידי חכמים בלבד להתענות שני וחמישי ושני, וכל התלמידים ראויין לכך".
3. **בבא קמא, דף נ"ט:** "אליעזר זעירא הוה סיים מסאני אוכמי וקאי בשוקא דנהרדעא, אשכחוהו דבי ריש גלותא וא"ל: מאי שנא הני מסאני? אמר להו: דקא מאבילנא אירושלים. אמרו ליה: את חשיבת לאיתאבולי אירושלים? סבור יוהרא הוה, אתיוה וחבשוה".
4. **מהרש"א שם:** "בההיא דס"פ היה קורא בחתן דרוצה לקרות כו' דפליגי אי חיישינן ליוהרא וכן בההיא דפרק מקום שנהגו דבתשעה באב בכל מקום ת"ח בטלים דפליגי נמי אי חיישינן ליוהרא לא דמיא להך דהכא דלכ"ע הוה יוהרא".
5. **מהר"ץ חיות, שם:** "אף על גב דקי"ל (תענית י ע"ב) דבדבר של צער כל הרוצה לעשות עצמו ת"ח עושה, צריך לומר דוקא תענית ושאר סגופים, אבל בסיום מסאני אוכמי אין כאן דבר צער כל כך ומפ"ז אסור להתלבש במלבוש ת"ח מפני יוהרא".
6. **מגן אברהם, תקפ"א ס"ק ט':** "כתב הרב בית יוסף, אף על גב דאיתא במדרש דבערב ראש השנה הגדולים מתענים, נהגו כלם להתענו' משום דבדבר של צער הרוצה לעשו' עצמו גדול עושה. וצ"ע, דהוא בעצמו לא פסק כן ריש סימן תקע"ה (=אלא פסק שרק "תלמידים" ראויים להתענות"). ולי נראה, דבשלמא התם מתענה על צרת הצבור אמרינן לא חשיבת את למבעי' רחמים עליהם, משא"כ כאן דכל אחד מתענה על עונותיו דהא יש מתענים יותר מזה א"כ ליכא יוהרא".

**ה. דוגמאות נוספות**

1. **בית יוסף אורח חיים, ג':** "ובכניסתו לבית הכסא יאמר התכבדו מכובדים וכו'. הכי איתא בסוף מסכת ברכות (ס:) ופירש רש"י אל המלאכים המלוים אותו הוא אומר שנאמר (תהלים צא יא) כי מלאכיו יצוה לך. וכתב ה"ר דוד אבודרהם (סדר ברכות השחר לג.) בשם חידושי דב"ש שאין לומר זה אלא ירא שמים וחסיד שהשכינה שורה עליו אבל איניש אחרינא לא משום דמיחזי כיוהרא עד כאן, ונראה שמפני זה נתבטל מלאומרו כלל בדורות הללו".
2. **שולחן ערוך ורמ"א אורח חיים, י"ז ב':** "נשים ועבדים פטורים, מפני שהיא מצות עשה שהזמן גרמא. הגה: ומ"מ אם רוצים לעטפו ולברך עליו הרשות בידן כמו בשאר מצות עשה שהזמן גרמא, אך מחזי כיוהרא, ולכן אין להן ללבוש ציצית, הואיל ואינו חובת גברא".
3. **משנה ברורה, שם:** "בזה מתרץ למה מברכות הנשים על לולב דהוא ג"כ מ"ע שהזמ"ג ותירץ שאני התם שאינו חובת גברא שאפילו איש אין עליו חיוב דאורייתא לקנות טלית בת ד' כנפות אלא אם מתעטף חייב לעשות בו ציצית משא"כ לולב דגבי איש הוא חובת גברא שהוא חובת הגוף".
4. **בית יוסף אורח חיים, ל"ד[[4]](#footnote-4):** "ומצאתי בתשובה אשכנזית (תשו' מהרי"ל סי' קלז) כלשון הזה שני זוגי תפילין לא חזינן רבנן קשישי ז"ל דעבדי הכי וגופא אזיל בתר רישא וסמכינן על מה שכתב סמ"ג בההוא דקבר יחזקאל גם ר"ת עשה שאלת חלום על ככה וכמדומה הואיל ולא נהוג מיחזי כיוהרא ואין ליטול את השם אלא מי שמוחזק ומפורסם בחסידות מה שלא היו כן כל אותם שראיתים נוהגין כן".
5. **שו"ת שבות יעקב, ב' מ"ד:** "*מה ששאל עוד[[5]](#footnote-5):* וז"ל ילמדינו רבינו באשר שמקרוב התנהגו איזה יחידי סגולה ויותר משלשים לכח ולאזור חיל להתאסף לבה"כ בראש האשמורה השלישית של הלילה ולקונן על החרבן וקמו עליהן עוררין ומסיקין דמסקו אדעתייהו דלאו יאות ושפיר עבדי כדאיתא בפרק ב' דברכות דאמר רשב"ג לא כל הרוצה ליטול את השם יבא ויטול ... והנה ממקום שהביא ראיה כבר פסקו הרי"ף והרמב"ם והסכים עמהם הב"י דהלכתא כת"ק דרשב"ג דרשאי להחמיר על עצמו ... והנה באמת הרבה פעמים כתבו הפוסקי' בשם הירושלמי שכל שפטור מן הדבר ועושהו נקרא הדיוט גם מצינו פעמים הרבה דלא חששו לזה וכתבו הפוסקים דאין להם הכרע ... ונלע"ד לחלק דכל היכ' דיש פלוגת' דרבוותא וסוגי' דעלמ' כמאן דמיקל אסו' להחמי'. ומ"מ אם יקבל עליו דבר חדש להארי' בתחנוני' ולהרבות בסיגופים דכל זה אינו בכלל זה אדרבה כל מה שמקבל עליו לש"ש שכרו הרבה מאוד וכל המרבה הרי זה משובח ורחמנא לבא בעי ... וא"כ פשיטא דאין בזה וכדומה משום יוהרא, ובדוכתי טובא וישראל קדושים הם ומתחדשים בכל יום ובכל שעה סייגים וגדרים לכבוד בוראם וחלילה לאסרם משום יוהרא כנלע"ד פשוט ... ומבואר דהיכא דליכא חשש איסור לא חיישינן משום יוהרא, ונוסף ע"ז דהם ציבורא דלית ביה משום חשש יוהרא עכנלע"ד דיחזיקו במנהגם ויהיה ה' עמם ויהיה שכרם כפול ואל יחשו למעוררי' ומלעיגים והבא לטהר מסייעין לו ...

*תשובה:* הנה במה דסיים אפתח שכת' ונוסיף ע"ז דהם ציבורא דלית ביה משום חשש יוהרא ולע"ד נראה יותר להיפך דדוקא יחיד ירא שמים שרוצה להחמיר על עצמו והצנע לכת ודאי זכור לטוב ואין בו משום יוהרא וכן עיקר מטרין של דין זה הוא מהרא"ש פ"ק דברכות שכת' ראוי לכל ירא שמים שיהא מצר ודואג לשפוך תחנונים וכו' מבואר מלשונו דדוקא ביחידות שנו ולא בציבורא אף על גב דאין בו חשש יוהרא כ"כ אם נעשו בציבורא היינו אם כל או רוב הציבור עושין כן דליכא יוהרא כלל משא"כ מקצתן יש חשש יוהרא וכן אפי' יחיד שעושה דבר בפרהסיא מה שהוא שלא כדרך העולם יש חשש יוהרא כי ראוי להיות הכל בהצנע וכיוצא בדברים אלו ... ואין זה דומה למה דאמרינן בש"ס כל מה שאסרו חכמי' מפני מראית עין אפי' בחדרי חדרים אסור דכיון כאן איסור רק מפני חשש יוהרא וכל שעשה כן בצנעה ניכר מחשבתו מתוך מעשיו שאינה עושה כן משום יוהרא וליכא איסור כלל. ובר מן כל דין נ"ל דיש חשש לעשות כן בציבור כיון דכבר תקנו חכמים סדר תפילות בכל שלש פעמים כנגד הקרבנות נמצא דהמוסיף איזה תפילה בציבור עובר משום בל תוסיף ... ומה"ט כל ימי אני קורא תגר שחדשים מקרוב באו המדפיסים והדפיסו אצל הסידורים תחנות ובקשות, ולע"ד אין זה נכון ואיכא משום בל תוסיף על גבול שגבלו ראשונים סדר תפלות ... ובודאי כל יחיד יוכל להוסיף בתפלתו לפי צורכו להתפלל כפי שהשעה צריכא ואף בציבור על כל צרה שלא תבא שמתענין ומתריעין כדאיתא בש"ס ופוסקים אבל להתפלל כן בקביעות בציבור לא נ"ל. הקטן יעקב".

1. סוגיה מקבילה קיימת גם בפסחים, דף נ"ה. [↑](#footnote-ref-1)
2. מעבר להיות הגאווה מן המידות הפסולות, שהרמב"ם בפרק ב' מהלכות דעות כתב שאין לנהוג בה במידה בינונית, אלא להתרחק ממנה עד הקצה; הרי שבגמרא בסוטה בדף ה' נאמר שיש "אזהרה" לגסי הרוח, ויש מן הראשונים שראו בכך איסור של ממש – ראה על כך באנציקלופדיה תלמודית, ערך גאוה. [↑](#footnote-ref-2)
3. הלכה זו מבוססת על הסוגיה בתענית דף י' בעניין התעניות המיוחדות ל"תלמידים" ול"יחידים". בסוגיה זו ובגרסאותיה רבו פירושי הראשונים, ואנו נזכיר סוגיה זו בקיצור רב להלן, מבלי להיכנס לגירסאות השונות. [↑](#footnote-ref-3)
4. סיכום מקיף לענייני יוהרא בהנחת תפילין דרבינו תם – ראה שו"ת יביע אומר, אורח חיים א' ג'. [↑](#footnote-ref-4)
5. השואל הוא רבי גרשון קובלנץ, מחבר שו"ת "קרית חנה", מרבני אשכנז-צרפת במחצית הראשונה של המאה ה-18. בשאלה ניכרת הערצתו לבעל שבות יעקב, שהיה מגדולי המשיבים בדורו (ולדורות). [↑](#footnote-ref-5)